
Martfű és Rákócziújfalu települések együttműködési területeire.

A két szomszédos település több évtizede szoros kapcsolatban, sok-sok szálon kötődve egymáshoz éli mindennapjait.

Sok újfalusi lakos járt és jár Martfűre dolgozni, de olyan martfűiekről is tudunk akik Rákócziújfaluban alapítottak  vállalkozást.
Lakosaink számtalan szolgáltatást vesznek igénybe a szomszédos településen,  hiszen a távolság nem akadály.

A településeinken élők közül sokan rokoni, baráti szállal kötődnek egymáshoz.

Az önkormányzatok létrejötte óta együttműködünk a közigazgatás (gyámügy, építéshatósági és okmányirodai feladatok), a bölcsődei ellátás területén.

Sokan veszik igénybe Martfűn a nevelési, oktatási intézményeket, az egészségügyi ellátást, a kulturális programokat, rendezvényeket.

Közös intézményben látjuk el a szociális alapellátást és az egészségügyi ügyeleti feladatainkat.

Sikeresen valósítottuk meg közös beruházásunkat is, hiszen már birtokba vehettük a kerékpárutat.

Most, amikor körülöttünk átalakulóban van sok minden, hiszen elkészült az új önkormányzati törvény-tervezete, megismerhettük a köznevelési törvény-tervezetét és a szociális ellátás koncepcióját, indokolt lehet az együttműködési területek feltérképezése, önkéntes elhatározáson alapuló kiterjesztése mindkét település érdekeit egyaránt szolgáló területekre.

Melyek lehetnek ezek a területek:

1. Foglalkoztatás:
Martfű Város Önkormányzata komoly erőfeszítéseket tett és tesz a foglalkoztatás bővítése érdekében. 

Ebben az esztendőben vállalkozások betelepüléséhez biztosítottunk ingatlanokat, melynek következtében közel 100 fővel bővült a foglalkoztatás.

Jelenleg is tárgyalásokat folytatunk újabb munkahelyek betelepülése érdekében, így Rákócziújfalu munkaképes lakossága is munkahelyre találhat Martfűn.

Mezőgazdasági jellege és adottságai miatt Rákócziújfalu területe alkalmas lehet energia-növények termesztésére, ami szintén sokaknak adhat munkát.

A foglalkoztatás bővítése érdekében fontos lehet az együttműködés, az együttes tervezés a két település lakosai számára. 
2. Turisztika: 

A Tisza folyó adta lehetőségek kihasználásával, közös programok szervezésével növelhető térségünk idegenforgalma, mely szintén településeink lakóinak jobb megélhetését szolgálhatja. Mindannyiunk érdeke lehet a Tisza folyó mentén lévő települések együttműködése ezen a területen.

3. Oktatás: 

Martfű város nevelési-oktatási intézményeit jelenleg is igénybe veszik az újfalusiak.

Bölcsődébe 1, óvodába 7, általános iskolába 19, középiskolába 30 gyermek jár Martfűre.

A nemzeti köznevelésről szóló törvény tervezete szerint / 89.§. (3)bekezdés/ a nyolc évfolyamos általános iskola fenntartásához akkor nyújtható állami támogatás 2013. szeptember 1-jétől, ha az intézményben évfolyamonként legalább két olyan osztály működik, amelyben a létszám eléri az átlaglétszámot (23 főt).
Ez a szabály, illetve az új törvény más szabályai is arra ösztönözhetnek minket, hogy gondolkozzunk a közös intézmény létrehozásának kérdésében, hiszen ezen múlhat iskoláink jövője. A két település egy kistérségben működik, így a közös működtetés esetén emelt normatíva is megilletné településeinket. 

Középiskolánkban újraindítottuk a cipőipari képzést, melyhez az első évfolyamon ösztöndíjat is biztosít önkormányzatunk, második évfolyamtól pedig a munkáltatók kötnek majd tanulószerződést és adnak bért a diákoknak. A rákócziújfalusi továbbtanuló gyerekeknek is biztos munkahelyet jelenthetne a cipős szakmunkásképzés, mert igen nagy igény van a munkaerőpiacon erre a szakmára.

4. Egészségügyi ellátás: 
Az eddigi együttműködési területek a gyermek szakorvosi ellátással bővíthetők. 

Martfűn két kiváló gyermekorvos dolgozik, akik együttműködési megállapodás alapján magas színvonalú ellátást biztosítanának a rákócziújfalusi gyerekeknek, illetve végezhetnék az iskola egészségügyi feladatokat. 

5. Igazgatási feladatok: 

Az új önkormányzati törvény tervezete korlátozásokat tartalmaz az önálló hivatalok működése területén, illetve utal a kötelező társulások létrehozására. 

A várható változások miatt indokolt lehet ezen a területen is együttműködésünk továbbfejlesztésének elemzése, egyeztetése. 

Tisztelt Képviselők !

A két település együttműködésében megfogalmazott lehetőségek nem lehetnek teljes körűek,  azokhoz várjuk a képviselők véleményét, valamint további javaslatok felvetését.

